PATVIRTINTA

Visagino rekreacijos paslaugų centro direktoriaus

2017 m. rugsėjo 20 d. įsakymu Nr. V-82

**VISAGINO REKREACIJOS PASLAUGŲ CENTRO BASEINO,**

**DRAUGYSTĖS G. 10B, VIDAUS TVARKOS TAISYKLĖS**

1. **BENDROSIOS NUOSTATOS**
2. Lankytojas – kiekvienas asmuo, kuris Rekreacijos paslaugų centro nustatyta tvarka sumokėjo už paslaugą ar pasirašė ilgalaikę sutartį. Mokėjimo tvarką nustato šios taisyklės (toliau - Taisyklės).
3. Taisyklės nustato Baseino lankytojų aptarnavimo (paslaugų teikimo) tvarką, privalomus saugumo, higienos ir kitus reikalavimus lankytojams, Baseino administracijos ir lankytojų teises, pareigas bei jų atsakomybės ribas, paslaugų teikimo sąlygas.
4. Taisyklės yra viešai skelbiamos ir privalomos visiems Baseino lankytojams, nepriklausomai nuo jų amžiaus. Asmuo, prieš sudarydamas sutartį dėl Baseino paslaugų (t.y. įsigydamas paslaugą), privalo susipažinti su šiomis Taisyklėmis ir, naudodamasis baseino paslaugomis, jų laikytis.
5. Lankytojas yra visiškai atsakingas už savo sveikatos būklę ir galimybę naudotis Baseino teikiamomis paslaugomis. Baseino administracija ir darbuotojai neatsako dėl lankytojo sveikatos sutrikimų, sužalojimų ir nelaimingų atsitikimų, atsiradusių lankantis Baseine.
6. Teisę naudotis Baseino teikiamomis paslaugomis turi bet kokio amžiaus asmenys, išskyrus šiose taisyklėse numatytas išimtis.
7. Baseine draudžiama lankytis šiems asmenims:
   1. sergantiems infekcinėmis ligomis;
   2. sergantiems konjunktyvitu, užkrečiamomis odos ligomis;
   3. asmenims su atviromis žaizdomis;
   4. asmenims, apsvaigusiems nuo alkoholio, narkotinių ar psichotropinių medžiagų;
   5. asmenims, neturintiems mokėjimo kvito ar sutarties;
   6. asmenims su kitais negalavimais, kurie kelia ar gali kelti grėsmę savo ar kitų lankytojų sveikatai ir saugumui;
   7. asmenims, kurių elgesys kelia pavojų Baseino lankytojams, jų saugumui ir higieninei būklei arba prieštarauja visuomenėje priimtoms gero elgesio taisyklėms.
8. Vaikai iki 18 metų gali lankytis Baseine tik lydimi juos prižiūrinčių suaugusiųjų asmenų, kurie atsako už jų saugumą. Suaugęs asmuo turi būti vyresnis nei 18 metų ir prisiimti visišką atsakomybę už prižiūrimų vaikų saugumą, sveikatos būklę, elgesį, šių Taisyklių laikymąsi, už vaikų daiktų saugojimą.
9. Negalią turintys asmenys, kuriems dėl jų sveikatos būklės yra reikalinga kito asmens priežiūra, Baseine gali lankytis tik lydimi jį prižiūrinčio pilnamečio asmens.
10. Atliekant techninę profilaktiką, apie tai įspėjus iš anksto, Baseinas gali būti laikinai uždarytas.
11. Baseino paslaugų teikimo laikas skaičiuojamas nuo įėjimo į baseino rūbinę iki išėjimo iš jos.
12. **BILIETŲ ĮSIGIJIMO TVARKA, ĮKAINIAI**
13. Paslaugų kainos skelbiamos įstaigos interneto svetainėje [www.vrpc.lt](http://www.girstuciobaseinas.lt/), taip pat informacijos galima teirautis pas budintį.
14. Lankytojai gali būti laikinai neįleidžiami į Baseiną dėl techninių kliūčių arba kai yra užimti visi plaukiojimo takeliai.
15. Asmeniui, sumokėjusiam už paslaugą ir nusprendusiam nesinaudoti Baseino paslaugomis, pinigai negrąžinami ir paslaugos suteikimo diena nekeičiama.
16. Už grubius šių Taisyklių pažeidimus, Baseino administracija turi teisę panaikinti apmokėtos paslaugos galiojimą.
17. Dėl techninių kliūčių ar dėl kitų svarbių priežasčių Baseinu laikinai gali būti draudžiama naudotis. Tuo atveju, paslaugos kaina perskaičiuojama.
18. Asmenys, norintys įsigyti paslaugą su nuolaida, privalo pateikti teisę gauti nuolaidą patvirtinantį dokumentą (pažymėjimą ar kt.).
19. Kylant abejonių dėl lankytojo amžiaus, budėtojas turi teisę pareikalauti lankytojo pateikti asmens tapatybės dokumentą.
20. **KITA BENDRA INFORMACIJA**
21. Baseinas dirba darbo dienomis bei savaitgaliais nuo 9.00 val. iki 21.00 val. Vasaros laikas nustatomas administracijos nurodymu ir skelbiamas papildomai. Baseino darbo laikas nurodytas administracijoje ir interneto svetainėje [www.vrpc.lt](http://www.vrpc.lt).
22. Baseino lankytojai privalo avėti šlepetes, tinkamas avėti drėgnoje aplinkoje.
23. Rūkyti komplekso patalpose draudžiama.
24. Baseino administracija neatsako už lankytojų asmeninius daiktus, paliktus rūbinėje.
25. Baseine privaloma būti su maudymosi apranga.
26. Pradėti plaukti reikia dešine takelio puse.
27. Baseino takelyje vienu metu gali plaukioti ne daugiau kaip 4 žmonės.
28. Baseiną lankančioje grupėje negali būti daugiau kaip 12 žmonių.
29. Prieš einant į baseiną ir išeinant iš jo, lankytojams būtina nusiprausti po dušu su muilu.
30. Lankytojai, Baseine pajutę bet kokių sveikatos sutrikimų, privalo kreiptis į trenerį – mokytoją, bendrosios praktikos slaugytoją ar kitą personalą.
31. Moksleiviams į baseiną įeiti leidžiama tik esant mokytojui, treneriui. Moksleiviai privalo griežtai laikytis jo nurodymų.
32. Lankytojai privalo nedelsdami palikti Baseiną, jeigu to reikalauja personalas (pvz., evakuacijos atveju).
33. **LANKYTOJŲ TEISĖS IR PAREIGOS**
34. Lankytojas turi teisę:
    1. naudotis Baseino teikiamomis paslaugomis;
    2. reikalauti, kad centro administracija atlygintų lankytojo patirtą žalą, atsiradusią dėl Valdytojo kaltės, šiose Taisyklėse ir teisės aktuose nustatyta tvarka.
35. Lankytojas įsipareigoja:
    1. prieš pradėdamas naudotis Baseino teikiamomis paslaugomis, įsitikinti, kad jo sveikatos būklė jam leidžia jomis naudotis. Neigiamos pasekmės, susijusios su šio reikalavimo nevykdymu, tenka pačiam lankytojui;
    2. būdamas baseine, griežtai laikytis šiose Taisyklėse nustatytų reikalavimų;
    3. vykdyti personalo nurodymus dėl saugos reikalavimų ir šių Taisyklių laikymosi.
36. **BASEINO ADMINISTRACIJOS TEISĖS IR PAREIGOS**
37. Baseino administracija turi teisę:
    1. į Baseiną neįleisti asmenų, kurių elgesys gali sutrikdyti tvarką, kelti pavojų kitų lankytojų saugumui, Baseino higienos būklei ir/ar prieštarautų visuomenėje priimtoms elgesio normoms;
    2. į Baseiną neįleisti asmenų, jeigu jie nesutinka laikytis ar nesupranta šių Taisyklių;
    3. pareikalauti lankytojo, kad jis pristatytų sveikatos medicininę pažymą;
    4. bet kuriuo metu pakeisti Baseino teikiamų paslaugų įkainius;
    5. pašalinti iš Baseino lankytojus, kurie pažeidžia Taisykles, nepaiso įspėjamųjų ženklų, iškabose nurodytų reikalavimų, nevykdo personalo nurodymų. Tokiu atveju pinigai lankytojams negrąžinami;
    6. vienašališkai pakeisti Taisykles, jas paskelbiant viešai.
38. **REKOMENDACIJOS LANKYTOJAMS**
39. Baseino administracija rekomenduoja planuojantiems plaukioti lankytojams įvertinti savo fizines galimybes ir sveikatos būklę (pvz. lėtinius susirgimus, traumas, nėštumą ir t.t.).
40. Lankytojams nerekomenduojama į Baseiną neštis brangių ir/ar vertingų daiktų (papuošalų, laikrodžių, mobiliųjų telefonų ir pan.), kurie gali sugesti dėl drėgmės arba būti pamesti.
41. Lankytojams nerekomenduojama naudotis Baseino teikiamomis paslaugomis segint bet kokio tipo papuošalus ar kitus juvelyrinius dirbinius, galinčius padaryti žalą patiems lankytojams ir/ar Baseino inventoriui.
42. **DRAUDIMAI**
43. Baseine draudžiama:
    1. atsinešti su savimi stiklinių, dūžtančių, aštrių daiktų;
    2. atsinešti su savimi maisto produktų bei gėrimų;
    3. lankytis su gyvūnais;
    4. čiuožinėti laiptų turėklais, laipioti plieninėmis konstrukcijomis ar kitaip gadinti baseinuose esantį inventorių;
    5. sėdėti ant skiriamųjų tekelių;
    6. moksleiviams lipti į vandenį ir išlipti iš jo be trenerio ar mokytojo leidimo;
    7. garsiai šūkauti, švilpauti, melagingai kviestis pagalbos, bėgioti (lankytojas gali paslysti ir susižaloti), stumdytis;
    8. spjaudyti ant grindų ir į vandenį, atlikti natūralius gamtinius poreikius ne tualetuose;
    9. palikti vaikus be priežiūros;
    10. avėti lauko avalynę;
    11. šokinėti į vandenį nuo baseinų kraštų, nardyti;
    12. pilti gėrimus į baseinus;
    13. baseine būti apsvaigusiam nuo alkoholio, narkotinių ir psichotropinių medžiagų.
44. **ATSAKOMYBĖ**
45. Lankytojas, padaręs žalą Baseinui, jame esančiam turtui, lankytojų turtui ir/ar sveikatai, atsako Lietuvos Respublikos įstatymų nustatyta tvarka. Už žalą, kurią padaro nepilnamečiai, negalią turintys asmenys, atsako jų tėvai ar globėjai.
46. Baseino administracijai ar darbuotojams įtarus, jog lankytojas padarė nusikalstamą veiką, nedelsiant yra kviečiama policija.
47. Nepilnamečių tėvai, globėjai ar kiti juos lydintys pilnamečiai asmenys yra atsakingi už kartu atvykusių nepilnamečių, negalią turinčių asmenų supažindinimą su Taisyklėmis ir už šių Taisyklių laikymąsi.
48. Lankytojas, patyręs turtinę ir/ar neturtinę žalą Baseine, nedelsdamas turi pranešti apie tai Baseino administracijai ar darbuotojui, nurodydamas įvykio vietą, laiką, aplinkybes, įvykį mačiusius asmenis. Jeigu lankytojas nesilaiko šios sąlygos, vėliau pateikti nusiskundimai ir pretenzijos dėl patirtos žalos sveikatai ir/ar turtui nenagrinėjami.
49. Valdytojas nenagrinėja lankytojo pretenzijų bei neatsako už lankytojo Baseine patirtą turtinę ir/ar neturtinę žalą, jei lankytojas nesilaikė šiose Taisyklėse įtvirtintų reikalavimų ir/ar rekomendacijų.
50. Valdytojas neatsako už lankytojų asmeninius daiktus ar už tai, kad jie buvo prarasti ir/ar iš dalies sugadinti, įskaitant ir lankytojų maudymosi kostiumus, kurie buvo apgadinti dėl chloruoto vandens.
51. Baseinas už lankytojų sveikatai ir turtui kilusias pasekmes ar padarytą žalą tretiesiems asmenims neatsako, pretenzijų nepriima ir nenagrinėja, jei tos pasekmės atsirado dėl pačių lankytojų neatsargumo, nesilaikant šių Taisyklių, įspėjamuosiuose ženkluose ir užrašuose teikiamos informacijos bei Baseino personalo teisėtų nurodymų nevykdymo.
52. Už tvarką varžybų metu, varžybų dalyvių ir žiūrovų saugumą atsakingi - varžybų organizatoriai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_